En stor brand i en landejendom tæt på Ulsted har sendt beredskabet på hårdt arbejde søndag eftermiddag. Det oplyser indsatsleder ved Nordjyllands Beredskab Niels Eltzholtz. Landejendommen er forladt og bliver ikke længere brugt, men er af ukendte årsager brudt i brand og ser ud til at brænde næsten helt ned til grunden. - Det brænder i alle tre længer, og der kommer til at gå noget tid, før vi er færdige herude, siger Niels Eltzholtz. Vagtchef ved Nordjyllands Politi Mogens Hougesen oplyser, at branden sandsynligvis er opstået i nogle halm, der har lagt på loftet i de tre længer ved gårdeejendommen. - Problemet for beredskabet er, at der står nogle plader i vejen, så brandfolkene kan ikke komme ind og slukke ilden. Så de bliver nødt til at vente, indtil ejendommen er brændt ned til grunden, siger Mogens Hougesen. Han oplyser, at mandskabet fra Beredskabsstyrelsen Nordjylland er kørt ud på stedet, og at de overtager arbejdet fra brandfolkene, der kan vende tilbage til det normale beredskab.

Opsummering:
En forladt landejendom tæt på Ulsted er brudt i brand søndag eftermiddag.